Diari Oficial de la Generalitat Valenciana


Sumari del DOGV 4235, del 24-04-2002 (2002/3765)

RESOLUCIÓ d'11 d'abril de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de cooperació entre el Centre d'Investigacions Sociològiques (CIS) i la Generalitat Valenciana, per a la realització d'un estudi d'investigació sociològica sobre La situació social i política a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4235

Data del DOGV
:   24-04-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/3765


Data del document
:   11-04-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * administració central
    * cooperació administrativa
    * anàlisi sociològica
    * sociologia

RESOLUCIÓ d'11 d'abril de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de cooperació entre el Centre d'Investigacions Sociològiques (CIS) i la Generalitat Valenciana, per a la realització d'un estudi d'investigació sociològica sobre La situació social i política a la Comunitat Valenciana. [2002/X3765]
  
Subscrit, després de la tramitació prèvia reglamentària, entre el Centre d'Investigacions Sociològiques (CIS) i la Generalitat Valenciana, el 30 de gener de 2002, un Conveni de cooperació per a la realització d'un estudi d'investigació sociològica sobre La situació social i política a la Comunitat Valenciana, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0246/2002, i que figura com a annex d'aquesta resolució.
  
València, 11 d'abril de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de cooperació entre el Centre d'Investigacions Sociològiques (CIS) i la Generalitat Valenciana, per a la realització d'un estudi d'investigació sociològica sobre La situació social i política a la Comunitat Valenciana.
  
València, 30 gener de 2002
  
Reunits:
  
D'una part, el senyor José Joaquín Ripoll Serrano, vicepresident segon del Govern Valencià, especialment facultat per a aquest acte per acord del govern de data 15 gener de 2002.
  
D'una altra part, el senyor Ricardo Montoro Romero , president del Centre d'Investigacions Sociològiques, CIF G-9249861-J segons nomenament conferit pel Reial Decret 957/2000, de 26 de maig, i en virtut de les facultats que li atorga la Llei 39/1995, de 19 de desembre.
  
Ambdues parts reconeixen mútuament capacitat i competència, en ordre a formalitzar el present conveni de cooperació i
  
Exposen:
  
I) Que, amb data 6 d'abril de 1984, es va firmar un conveni marc de Cooperació entre el Consell de la Generalitat Valenciana i el Centre d'Investigacions Sociològiques, per a la realització d'estudis sociològics i sondeigs d'opinió pública en l'àmbit territorial de la Comunitat Valenciana.
  
II) Que la finalitat del present conveni és portar a la pràctica la col·laboració entre ambdues institucions i, en conseqüència, substituir i actualitzar el conveni de 6 d'abril de 1984, a fi d'adequar el seu contingut a les circumstàncies avui vigents.
  
III) Que aquest conveni de cooperació ha sigut autoritzat prèviament, per acord de la Comissió Delegada del Govern per a Política Autonòmica de 16 de desembre de 1993, de conformitat amb les normes establertes en els acords de Consell de Ministres de 02.03.1990 i 08.07.1998, sobre convenis de col·laboració entre l'administració de l'Estat i les comunitats autònomes.
  
IV) Que el conveni s'ajusta al que disposa l'article 8 de la Llei 39/1995, de 19 de desembre.
  
V) Que aquest conveni s'instrumenta en virtut del que estableix l'article 3.1. c) de la Llei de Contractes de les Administracions Públiques.
  
VI) Que el Centre d'Investigacions Sociològiques (CIS), posseeix la infrastructura necessària, per a garantir la realització d'un estudi d'investigació d'aquest tipus, amb les garanties tècniques i metodològiques adequades.
  
En conseqüència, les parts formalitzen aquest conveni d'acord amb les següents,
  
Estipulacions:
  
Primera
  
L'objecte del present conveni és establir les condicions de col·laboració entre el Centre d'Investigacions Sociològiques i la Presidència de la Generalitat Valenciana, per a la realització d'un estudi d'opinió, sobre la base d'un nombre d'entrevistes suficient per a garantir una fiabilitat del 95'5%, distribuïdes territorialment a les províncies de la Comunitat Valenciana, i referides al grau de coneixement i valoració de les institucions autonòmiques valencianes, el seu govern i la política d'aquest, així com les aspiracions, expectatives i orientacions dels ciutadans de la Comunitat Valenciana.
  
Es titularà: La situació social i política a la Comunitat Valenciana/2002.
  
El treball es realitzarà durant el primer semestre de l'any en curs, havent d'estar acabat i entregat abans que finalitze aquest any.
  
Segona.
  
Els treballs de preparació i elaboració dels qüestionaris, així com l'establiment dels criteris de selecció de mostres, seran realitzats conjuntament per tècnics del Centre d'Investigacions Sociològiques i l'equip tècnic que designe la Sotssecretaria de Planificació i Estudis de la Presidència de la Generalitat Valenciana.
  
Tercera
  
Seran tasques específiques del Centre d'Investigacions Sociològiques: el disseny dels treballs de camp; la realització i supervisió dels treballs de camp; la depuració dels qüestionaris (manual i automàtica); la gravació de la informació, control d'errors, normes per al seu llistat i anàlisi de consistència; les tabulacions de resultats, i la preparació de la cinta magnètica i edició de taules de resultats, segons el pla d'explotació proposat per la Generalitat Valenciana.
  
Quarta
  
Per a orientar la investigació sociològica, el Centre d'Investigacions Sociològiques podrà demanar de la comunitat autònoma un resum de premsa que incloga una relació significativa de les notícies, fets o opinions que acaparen l'atenció dels mitjans de comunicació social i que afecten específicament la dita comunitat autònoma.
  
Cinquena
  
El preu màxim total convingut per a la realització de l'estudi, puja a la quantitat de 38.369 euros.
  
El preu de l'estudi comprendrà únicament les remuneracions del personal que realitze el treball, les despeses informàtiques, els impostos i les altres, que si és procedent, haguera de realitzar el CIS, amb ocasió de l'execució del treball d'investigació objecte del conveni.
  
Sisena
  
Per a finançar les despeses derivades de l'execució de les activitats a desenvolupar en el marc del present conveni, la Presidència té habilitat en el capítol II, del programa 112.30, crèdit suficient en la Llei de Pressupostos de la Generalitat Valenciana per a 2002.
  
La Presidència acreditarà haver retingut en els seus pressupostos la quantitat consignada en l'estipulació cinquena.
  
Setena
  
Finalitzat l'estudi, el Centre d'Investigacions Sociològiques entregarà:
  
a) Les taules amb l'anàlisi estadística del treball, que inclouran l'encreuament de totes les preguntes del qüestionari amb les variables de control. S'entregarà, així mateix, el suport informàtic corresponent.
  
b) La fitxa tècnica de l'enquesta en què, en tot cas, s'inclourà la data de realització del treball de camp, el nombre d'entrevistes realitzades i les localitats en què es van efectuar.
  
Vuitena
  
Entregat i rebut el treball, previ certificat de conformitat de la Sotssecretaria de Planificació i Estudis de la Presidència de la Generalitat Valenciana, el Centre d'Investigacions Sociològiques presentarà el seu compte certificat a la Presidència de la Generalitat Valenciana, que procedirà a l'ingrés, mitjançant transferència bancària al compte corrent 3716-5853-1258-7 del Banc Bilbao'Biscaia, c/ Alcalá, 16 de Madrid.
  
Novena
  
L'estudi sociològic objecte del present conveni serà propietat de la Generalitat Valenciana, i quedarà una còpia d'aquest dipositada al Banc de Dades del Centre d'Investigacions Sociològiques, en les condicions establertes a l'article 10.4 del Reial Decret 1.214/1997, de 18 de juliol, d'Organització del Centre d'Investigacions Sociològiques.
  
Deu
  
El present conveni entrarà en vigor i tindrà plens efectes a partir del dia de la seua signatura, i se'n fixarà la durada fins al 31 de desembre de 2002.
  
Onze
  
Ambdues parts es comprometen a resoldre de mutu acord les incidències que pogueren sobrevenir en l'aplicació del present conveni relatives a la seua interpretació, resolució i efectes.
  
L'incompliment per alguna de les parts de les obligacions que assumeix en virtut d'aquest conveni, facultarà a l'altra per a donar-lo per resolt, sense perjudici de les responsabilitats i indemnitzacions a què hi haguera lloc.
  
I perquè hi conste tot el que s'ha acordat, signen el present conveni de cooperació, en dos exemplars, al lloc i data dalt indicats.
  
Per la Generalitat Valenciana, el vicepresident segon del Govern Valencià: JOSÉ JOAQUÍN RIPOLL SERRANO